Document ID: 32007D0587

ΑΠΌΦΑΣΗ ΤΗΣ ΕΠΙΤΡΟΠΉΣ
της 24ης Αυγούστου 2007
σχετικά με τη χρηματοδοτική συνεισφορά της Κοινότητας στο πλαίσιο έκτακτων μέτρων για την καταπολέμηση της φυσαλιδώδους νόσου των χοίρων στην Ιταλία το 2006 και το 2007
[κοινοποιηθείσα υπό τον αριθμό Ε(2007) 3957]
[κοινοποιηθείσα υπό τον αριθμό Ε(2007) 3957]
(2007/587/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 3 παράγραφος 3,
Εκτιμώντας τα ακόλουθα:
(1)
Το 2006 και το 2007 σημειώθηκαν στην Ιταλία κρούσματα φυσαλιδώδους νόσου των χοίρων. Η εμφάνιση της νόσου αυτής αποτελεί σοβαρό κίνδυνο για το κοινοτικό ζωικό κεφάλαιο.
(2)
Προκειμένου να αποτραπεί η εξάπλωση της νόσου και να διευκολυνθεί η εκρίζωσή της το συντομότερο δυνατό, η Κοινότητα πρέπει να συμμετάσχει χρηματοδοτικά στις επιλέξιμες δαπάνες που πραγματοποίησε το εν λόγω κράτος μέλος για τη λήψη έκτακτων μέτρων καταπολέμησης της νόσου, όπως προβλέπεται στην απόφαση 90/424/ΕΟΚ.
(3)
Η καταβολή της χρηματοδοτικής συνεισφοράς της Κοινότητας στο πλαίσιο των έκτακτων μέτρων καταπολέμησης της φυσαλιδώδους νόσου των χοίρων υπόκειται στους κανόνες που καθορίζονται στον κανονισμό (ΕΚ) αριθ. 349/2005 της Επιτροπής, της 28ης Φεβρουαρίου 2005, για τους κανόνες σχετικά με την κοινοτική χρηματοδότηση των επειγουσών παρεμβάσεων και της καταπολέμησης ορισμένων νόσων των ζώων που αναφέρονται στην απόφαση 90/424/EOK του Συμβουλίου (2).
(4)
Στις 4 Ιουνίου 2007, η Ιταλία υπέβαλε έναν τελικό κατά προσέγγιση υπολογισμό των δαπανών που σημειώθηκαν για τη λήψη των μέτρων εκρίζωσης της νόσου.
(5)
Οι ιταλικές αρχές εκπλήρωσαν τις τεχνικές και διοικητικές υποχρεώσεις τους, όπως προβλέπονται στο άρθρο 3 της απόφασης 90/424/ΕΟΚ και στο άρθρο 6 του κανονισμού (ΕΚ) αριθ. 349/2005.
(6)
Η καταβολή της χρηματοδοτικής συνεισφοράς της Κοινότητας πρέπει να εξαρτάται από την προϋπόθεση ότι οι προγραμματισθείσες ενέργειες πράγματι εκτελέστηκαν και ότι οι αρχές παρέχουν κάθε αναγκαία πληροφορία εντός των καθορισμένων προθεσμιών.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Χρηματοδοτική συνεισφορά της Κοινότητας
1. Η Κοινότητα χορηγεί χρηματοδοτική συνεισφορά στην Ιταλία για τις δαπάνες που πραγματοποίησε το εν λόγω κράτος μέλος το 2006 και το 2007 στο πλαίσιο της λήψης μέτρων για την καταπομέληση της φυσαλιδώδους νόσου των χοίρων, σύμφωνα με το άρθρο 3 παράγραφος 2 της απόφασης 90/424/ΕΟΚ.
2. Η χρηματοδοτική συνεισφορά της Κοινότητας ανέρχεται στο 50 % των επιλέξιμων για κοινοτική χρηματοδότηση δαπανών που αναφέρονται στην παράγραφο 1. Καταβάλλεται με τους όρους που προβλέπονται στον κανονισμό (ΕΚ) αριθ. 349/2005.
Άρθρο 2
Διαδικασίες πληρωμής
Καταβάλλεται μια πρώτη δόση ύψους 1 200 000 ευρώ, ως τμήμα της κοινοτικής χρηματοδοτικής συνεισφοράς που προβλέπεται στο άρθρο 1.
Άρθρο 3
Αποδέκτης
Η παρούσα απόφαση απευθύνεται στην Ιταλία.
Βρυξέλλες, 24 Αυγούστου 2007.

Labels: 18
15
6